Dié vervoermaatskappye hef glo onregmatige e-tolgeldArgieffoto Die Mededingingskommissie het Dinsdag gesê 11 meubelvervoermaatskappye en die verenigings waaraan hulle behoort, gaan vervolg word vir prysvasstelling. Dié maatskappye word daarvan beskuldig dat hulle e-toltariewe gehef het wanneer hulle kliënte se meubels op Gauteng-hoofweë vervoer het. Die vervoermaatskappye is: Northern Provinces Professional Movers Association of South Africa (NPPMA), Stuttaford Van Lines Gauteng Hub, Pickfords Removals SA, A & B Movers, Brytons Removals, Amazing Transport, Key Moves CC, Bayley Worldwide CC, Selection Cartage, Elliot Mobility, Crown Relocations en Magna Thomson. Die kommissie se ondersoek is in Februarie vanjaar van stapel gestuur en het onthul dat die maatskappye onder die voorwendsel van die NPPMA ooreengekom het om ŉ tarief van R350 by die algehele koste te voeg om kliënte se meubels te vervoer op hoofweë met e-tolstelsels. Die kommissie het gesê die doel van die ooreenkoms was om verbruikers te laat opdok vir die bykomende koste wanneer hoofweë gebruik is om meubels te vervoer. Dié ooreenkoms kom volgens die kommissie op prysvasstelling neer wat teen die wet is. Die kommissie het die Mededingingstribunaal versoek om ŉ bevel uit te reik wat bevestig die maatskappye en die NPPMA het die wet oortree en dat hulle ŉ administratiewe boete gelykstaande aan 10% van hul jaarlikse omset moet betaal.